Memorijalni kompleks Tjentište

**Memorijalni kompleks Tjentište**, općina Foča, sastoji se od više spomen-obilježja i rekreativnih sadržaja. Nalazi se u sastavu Nacionalnog parka Sutjeska. Za vrijeme socijalističke Jugoslavije podignut je velik broj "socijalističkih spomenika", u čemu su sa svojim ostvarenjima sudjelovali i brojni kipari i drugi umjetnici. Do 1961. popisima je već bilo obuhvaćeno preko 14.400 spomenika i spomen-objekata na području cijele FNRJ. Smatra se da je spomenik posvećen bitki na Sutjesci, najpoznatiji partizanski spomenik na prostoru bivše SFRJ.

## Historija 
Bitka na Sutjesci bila je prelomna bitka Narodnooslobodilačke borbe. Odvijala se od 27. maja do 15. juna 1943. Cilj je bilo probijanje njemačkog obruča, za što je palo preko 7000 partizana, među kojima preko 750 žena.

## Historija kompleksa 
Nakon drugog svjetskog rata, prostor Sutjeske proglašen je za nacionalni park i pretvoren u jedinstven memorijalni kompleks.
Spomen-kosturnica, u koju su pohranjeni posmrtni ostaci 3.301-og borca sa Sutjeske, izgrađena je 1958. god. Iznad nje podignut je 1971. spomenik koji simbolizuje proboj iz okruženja, djelo vajara Miodraga Živkovića. Tokom 1975. God. podignuta je Spomen-kuća Bitke na Sutjesci, koju je, po ideji dr Dušana Plenče, projektovao arhitekta Ranko Radović. Prema likovnom konceptu i kartonima Krste Hegedušića Spomen-kuću su uredili Hegedušićevi saradnici, akademski slikari Branka Hegedušić, Milenko Bosanac, Milutin Gajić, Ratko Janjić Jobo, Zlatko Keser i Fedor Ličina, dok je majstor zidar bio Hamid Madeško, a pomoćnik Ahmo Krek.
 
Podignuti su i spomen-muzej, veliki omladinski centar, hoteli, gostinska kuća i 79 spomen obilježja, počev od spomenika Savi Kovačeviću, Nuriji Pozdercu, Veselinu Masleši i drugima. Ubrzo je Tjentište na Sutjesci izraslo u savremeno stjecište grupa i individualnih posjetilaca koji su putovali Jugoslavijom.

U toku rata u Bosni i Hercegovini 1992-1995 Spomen kuća je demolirana, a Hegedušićevo stvaralaštvo mitraljirano i unakaženo. Jedino je to pogromaštvo nadživio gorostasni spomenik.

## Spomenik Bitka na Sutjesci 
Spomenik je remek djelo socijalističke spomeničke umjetnosti, monumentalni rad kipara Miodraga Živkovića. Sastoji od dvije simetrično postavljene kamene gromade (dva bijela betonska krila), razuđene strukture, visine 19 metara, koje se fantastično uklapaju u prirodni krajolik. Između krila se nalazi prodor oblikovan borcima i kolonama u pokretu. Iza spomeničkog prodora nalazi se "Plato brigada" sa kamenim trakama na kojima su upisani nazivi jedinica. Spomenik je otkrio predsednik Jugoslavije Josip Broz Tito. Statiku i konstrukciju uradio je Ðorde Zloković sa saradnikom vajarom Ladislavom Feketom.

U februaru 2018 došlo je do urušavanja dijela brežuljka na kojem je spomenik. Zbog daljnjeg djelovanja geoloških i hidroloških uticaja prijetila je opasnost i za rušenje spomenika. Mnoge organizacije i vlade u susjedstvu i u Evropi, ponudile su pomoć i već krajem 2018. god brežuljak je saniran i doveden u prvobitne uslove.

## Vanjski linkovi 
* Miodrag Živković
* Tjentište
* Nacionalni park
* Nakon naših ratova
* nacionalni park 

## Reference 
Kategorija:Foča (Republika Srpska)
Kategorija:Spomenici narodnooslobodilačke borbe u Bosni i Hercegovini
Kategorija:Zelengora